b'\n_START_ARTICLE_\nAgathon Faberg\xc3\xa9\n_START_PARAGRAPH_\nAgathon Faberg\xc3\xa9 (7. helmikuuta 1876 Pietari \xe2\x80\x93 10. lokakuuta 1951 Suomi) oli ven\xc3\xa4l\xc3\xa4issyntyinen kultasepp\xc3\xa4, joka muutti Suomeen 1927. H\xc3\xa4net tunnetaan my\xc3\xb6s filatelistina. H\xc3\xa4n kokosi suuren kokoelman suomalaisia postimerkkej\xc3\xa4 mutta se joutui v\xc3\xa4\xc3\xa4riin k\xc3\xa4siin ja huutokauppaan Lontooseen 1940.\n_START_SECTION_\nVen\xc3\xa4j\xc3\xa4n aika 1876\xe2\x80\x931926\n_START_PARAGRAPH_\nAgathon Faberg\xc3\xa9 syntyi Pietarissa 7.2.1876. H\xc3\xa4nen is\xc3\xa4ns\xc3\xa4 oli maailmankuulu kultasepp\xc3\xa4 Peter Carl Faberg\xc3\xa9. Agathon oli perheen toiseksi vanhin lapsi._NEWLINE_Kouluttauduttuaan jalokivisep\xc3\xa4ksi Agathon Faberg\xc3\xa9 aloitti ty\xc3\xb6skentelyn is\xc3\xa4ns\xc3\xa4 liikkeess\xc3\xa4 vuonna 1895. Monia kieli\xc3\xa4 hallinnut Agathon osallistui erityisesti yhti\xc3\xb6n markkinointiteht\xc3\xa4viin. Ansaitsemallaan omaisuudella h\xc3\xa4n rakennutti itselleen ylellisen dat\xc5\xa1an, jonne h\xc3\xa4n ryhtyi kokoamaan antiikkikokoelmaa, josta vuosien kuluessa muodostui eritt\xc3\xa4in merkitt\xc3\xa4v\xc3\xa4. Siihen kuului lopulta muun muassa 400 mattoa, 300 buddha-patsasta, maalauksia, kirjoja, huonekaluja, soittimia ja jalokivi\xc3\xa4. Kokoelmaan kuului my\xc3\xb6s hyvin merkitt\xc3\xa4v\xc3\xa4 postimerkkikokoelma. Mittavan kokoelmansa takia Faberg\xc3\xa9n dat\xc5\xa1a tunnettiin lempinimell\xc3\xa4 Pikku Eremitaa\xc5\xa1i._NEWLINE_Vuonna 1916 Agathon Faberg\xc3\xa9 j\xc3\xa4tti perheyrityksen ja perusti oman antiikkiliikkeen. Yritys oli toiminnassa vain vuoden ajan, ennen kuin Ven\xc3\xa4j\xc3\xa4n vallankumous pakotti sulkemaan liikkeen. Agathonin vaimo ja lapsi ehtiv\xc3\xa4t poistua maasta ennen vallankumousta Sveitsiin, mutta h\xc3\xa4n itse j\xc3\xa4i Ven\xc3\xa4j\xc3\xa4lle, todenn\xc3\xa4k\xc3\xb6isesti suojelemaan mittavaa omaisuuttaan. Vallankumouksen aikana bol\xc5\xa1evikit pid\xc3\xa4ttiv\xc3\xa4t Agathon Faberg\xc3\xa9n. Vapauduttuaan h\xc3\xa4n joutui toistuvasti k\xc3\xa4ym\xc3\xa4\xc3\xa4n Moskovassa, jossa uusi bol\xc5\xa1evikkihallinto hy\xc3\xb6dynsi h\xc3\xa4nen asiantuntijuuttaan takavarikoitujen jalokivien arvioimisessa._NEWLINE_Vallankumouksen j\xc3\xa4lkeisin\xc3\xa4 vuosina Agathon Faberg\xc3\xa9 avioitui uudestaan. T\xc3\xa4st\xc3\xa4 avioliitosta syntyi poika Oleg.\n_START_SECTION_\nSuomen aika 1927\xe2\x80\x931951\n_START_PARAGRAPH_\nVuonna 1927 Agathon Faberg\xc3\xa9 perheineen onnistui kalastajaperheen avustuksella pakenemaan j\xc3\xa4\xc3\xa4n yli Suomeen. Mukanaan h\xc3\xa4nelle oli nelj\xc3\xa4 reke\xc3\xa4, joihin oli lastattu 54 matkalaukullista antiikkiesineit\xc3\xa4 ja arvokokoelmia. Arvokkaan postimerkkikokoelmansa Faberg\xc3\xa9 onnistui l\xc3\xa4hett\xc3\xa4m\xc3\xa4\xc3\xa4n maitse rajan yli. H\xc3\xa4nen omaisuutensa siirt\xc3\xa4misen mahdollisti Suomen Leningradin konsulaatin apu. Konsulaatin avulla Faberg\xc3\xa9 sai my\xc3\xb6s kansainv\xc3\xa4lisen Nansen-passin. H\xc3\xa4n ei koskaan hakenut Suomen kansalaisuutta, vaan k\xc3\xa4ytti Nansen-passiaan loppuel\xc3\xa4m\xc3\xa4ns\xc3\xa4 ulkomaanmatkoillaan.  _NEWLINE_Suomeen tultuaan Agathon Faberg\xc3\xa9 hankki jalokivill\xc3\xa4\xc3\xa4n 17-huoneisen loistohuvilan. Myym\xc3\xa4ll\xc3\xa4 postimerkkej\xc3\xa4 kokoelmastaan h\xc3\xa4n maksoi palvelusv\xc3\xa4en palkkoja ja monia ulkomaanmatkojaan. Matkoillaan h\xc3\xa4n my\xc3\xb6s hankki lis\xc3\xa4\xc3\xa4 postimerkkej\xc3\xa4 kokoelmiinsa. Faberg\xc3\xa9n taloudenhoito ja sijoitukset eiv\xc3\xa4t kuitenkaan menestyneet, ja h\xc3\xa4n kuoli k\xc3\xb6yh\xc3\xa4n\xc3\xa4 miehen\xc3\xa4 syksyll\xc3\xa4 1951 Suomessa.'